## Pravilnik o hrani za životinje s posebnim hranidbenim potrebama

### NN 35/2008 (28.3.2008.), Pravilnik o hrani za životinje s posebnim hranidbenim potrebama

# MINISTARSTVO POLJOPRIVREDE, RIBARSTVA I RURALNOG RAZVOJA

**1216**

Na temelju članka 65. alineja 3. i 5. Zakona o hrani (»Narodne novine«, broj
46/07), ministar poljoprivrede, ribarstva i ruralnog razvoja donosi

## PRAVILNIK

### O HRANI ZA ŽIVOTINJE S POSEBNIM HRANIDBENIM POTREBAMA

Članak 1.

1. Ovim Pravilnikom propisuju se uvjeti kojima mora udovoljavati hrana za
životinje s posebnim hranidbenim potrebama.
2. Hrana za životinje s posebnim hranidbenim potrebama smije se stavljati na
tržište ako:
– udovoljava uvjetima iz članka 3. ovoga Pravilnika;
– je označena u skladu s uvjetima iz članka 5. ovoga Pravilnika;
– je njezina namjena korištenja navedena sukladno članku 6. ovoga Pravilnika;
– udovoljava zahtjevima određenim u Prilogu 1. i 2. ovoga Pravilnika.

Članak 2.

Za potrebe ovog Pravilnika koriste se sljedeći pojmovi:
a) Hrana za životinje – svaka tvar ili proizvod, uključujući i dodatke hrani za
životinje, prerađen, djelomično prerađen ili neprerađen, namijenjen hranidbi
životinja;
b) Krmna smjesa – mješavina krmiva sa ili bez dodataka hrani za životinje
namijenjena hranidbi životinja u obliku potpune ili dopunske krmne smjese;
c) Hrana za životinje s posebnim hranidbenim potrebama – krmne smjese koje se
zbog svojeg specifičnog sastava ili načina proizvodnje razlikuju kako od
standardne hrane za životinje tako i od proizvoda na koje se odnosi Pravilnik u
uvjetima za proizvodnju, stavljanje na tržište i upotrebu ljekovite hrane za
životinje (»Narodne novine« broj 101/05) i namijenjena i prezentirana za
zadovoljavanje specifičnih hranidbenih potreba životinja;
d) Posebni hranidbeni učinak – učinak kojim se postiže zadovoljavanje posebnih
hranidbenih potreba pojedinih kućnih ljubimaca ili domaćih životinja na način da
se hranidbom prikladnom vrstom hrane za životinje stanje tih životinja, a čiji
procesi asimilacije, apsorpcije ili metabolizma mogu biti privremeno narušeni
ili su privremeno ili trajno narušeni, popravlja.

Članak 3.

Sastav hrane za životinje s posebnim hranidbenim potrebama mora biti takav da se
njezinim korištenjem postigne predviđeni posebni hranidbeni učinak.

Članak 4.

Ovaj Pravilnik se primjenjuje ne dovodeći u pitanje i odredbe posebnih propisa
koji se odnose na:
a) krmne smjese;
b) dodatke hrani za životinje;
c) nepoželjne i zabranjene tvari u hrani za životinje;
d) ostale proizvode namijenjene hranidbi životinja.

Članak 5.

Hrana za životinje s posebnim hranidbenim potrebama, osim propisanog u članku 5.
Pravilnika o označavanju (deklariranju) i stavljanju na tržište krmnih smjesa
(»Narodne novine«, broj 54/07) mora biti označena na način da:
1. Na predviđenom mjestu, na pakiranju ili oznaci (privjesnici) spojenoj s
ambalažom mora biti otisnuto i sljedeće:
a) oznaka »dijetetska« zajedno s opisom hrane za životinje;
b) precizne upute za korištenje, npr. specifični hranidbeni učinak;
c) oznaka osnovne hranidbene karakteristike hrane za životinje;
d) podatci o označavanju navedeni u stupcu 4 Priloga 2. ovoga Pravilnika;
e) preporuka o trajanju korištenja.
Odredbe navedene u podtočkama a) do e) ove točke moraju biti usklađene sa
Prilogom 2. ovoga Pravilnika i temeljnim odredbama iz članka 6. stavka 2) ovoga
Pravilnika;
2. Ostale oznake, osim navedenih u točki 1. ovoga članka, budu otisnute u
predviđenom prostoru ukoliko je to određeno odredbom članka 6. stavka 1. ovoga
Pravilnika;
3. Ne dovodeći u pitanje odredbe članaka 9. Pravilnika o označavanju
(deklariranju) i stavljanju na tržište krmnih smjesa (»Narodne novine«, broj
54/07), se može navesti i specifična patološka stanja ukoliko su za njih
primjereni odgovarajući hranidbeni učini, navedeni u popisu namjena u skladu s
Prilogom 2. ovoga Pravilnika;
4. Na ambalaži ili privjesnici povezanoj s ambalažom mora biti otisnuto
sljedeće:
»Prije korištenja preporuča se tražiti mišljenje stručne osobe«, osim u
slučajevima propisanim u stupcu 6 Priloga 2. ovoga Pravilnika,
5. U popisu pojedinih krmiva i/ili dodataka hrani za životinje, u hrani za
životinje s posebnim hranidbenim potrebama osim hrane za kućne ljubimce, može
biti istaknuta prisutnost ili odsutnost sastojaka koji joj daju posebnu važnost
i/ili posebnost. U tom slučaju obvezno je navesti u oznaci (deklaraciji)
minimalni ili maksimalni postotni udio tih krmiva odnosno dodataka hrani za
životinje.
6. Prilikom označavanja analitičkog sastava hrane za životinje s posebnim
hranidbenim potrebama se može u oznaci (deklaraciji) istaknuti prisutnost ili
smanjena količina jednog ili više analitičkih sastojaka koji daju posebnu
važnost osobinama te hrane za životinje. U tom slučaju najmanje ili najveće
učešće analitičkog sastojka izraženo kao postotni udio mora biti otisnuto na
oznaci (deklaraciji).
7. Opisna oznaka »dijetetska« se može koristiti isključivo za označavanje hrane
za životinje s posebnim hranidbenim potrebama i nije dopušteno koristiti druge
opisne oznake za označavanje i prezentiranje te vrste hrane za životinje.
8. Ne dovodeći u pitanje odredbe članka 6. stavka 4. Pravilnika o označavanju
(deklariranju) i stavljanju na tržište krmnih smjesa (»Narodne novine« broj
54/07), pojedina krmiva smiju biti označena skupinom krmiva, u skladu s posebnim
propisom.

Članak 6.

1. Popis namjena hrane za životinje s posebnim hranidbenim potrebama nalazi se u
Prilogu 2. ovoga Pravilnika.
2. Sadržaj oznake (deklaracije) hrane za životinje s posebnim hranidbenim
potrebama mora biti usklađen i sa Prilogom 1. ovoga Pravilnika, ne dovodeći u
pitanje odredbe navedene u članku 5. točke 1. podtočkama (a) do (e) ovoga
Pravilnika.

Članak 7.

Hrana za životinje s posebnim hranidbenim potrebama u prometu ne smije biti
predmetom dodatnih restrikcija osim onih navedenih ovim Pravilnikom.

Članak 8.

Ako nadležno tijelo utvrdi da korištenje hrane za životinje s posebnim
hranidbenim potrebama ili njezina pravilna upotreba predstavlja rizik za
zdravlje ljudi ili životinja ili predstavlja rizik za okoliš, nadležno tijelo o
tome obavještava Europsku komisiju navodeći razloge za svoju odluku.

Članak 9.

Da bi se osigurala učinkovita službena kontrola hrane za životinje s posebnim
hranidbenim potrebama:
1. Nadležno tijelo provodi planirane službene kontrole proizvodnje, prerade i
distribucije hrane za životinje s posebnim hranidbenim potrebama, uz obvezno
uzorkovanje, s ciljem utvrđivanja usklađenosti s odredbama ovoga Pravilnika;
2. Kada je potrebno nadležno tijelo može zahtijevati od osobe odgovorne za
stavljanje proizvoda na tržište evidencije i podatke kojima se dokazuje
sukladnost hrane za životinje s posebnim hranidbenim potrebama s odredbama ovoga
Pravilnika. Ukoliko je podatak javno objavljen, odgovorna osoba može nadležnom
tijelu pružiti samo informaciju o mjestu/načinu objave.

Članak 10.

Prilozi 1. i 2. tiskani su u dodatku ovoga Pravilnika i njegov su sastavni dio.

Članak 11.

1. Ovaj Pravilnik stupa na snagu osmoga dana od dana objave u »Narodnim
novinama«.
2. Iznimno od stavka 1. ovoga članka, članci 7. i 8. ovoga Pravilnika stupaju na
snagu danom pristupanja Republike Hrvatske Europskoj uniji.

Klasa: 011/02/07-01/87
Urbroj: 525-01-08-02
Zagreb, 19. ožujka 2008.

Ministar
**mr. sc. Božidar Pankretić**, v. r.

PRILOG 1.

OPĆI ZAHTJEVI

1. U slučajevima kada je navedeno više od jedne skupine hranidbenih
karakteristika, navedenih u stupcu 2 Priloga 2. ovoga Pravilnika, označene sa
i/ili, za isti hranidbeni učinak, dopušta se proizvođaču korištenje jedne ili
svih skupina osnovnih hranidbenih karakteristika s ciljem postizanja hranidbenog
učinka navedenog u stupcu 1 Priloga 2. ovoga Pravilnika. U stupcu 4 Priloga 2.
ovoga Pravilnika određeni su posebni zahtjevi za označavanje (deklariranje),
ovisno o korištenoj skupini hranidbenih karakteristika.
2. Za udovoljavanje uvjetima navedenim u stupcu 2 ili 4 Priloga 2. ovog
Pravilnika dopušteno je korištenje samo odobrenih dodataka hrani za životinje.
3. Kada se traži da se navedu izvor(i) sastojka ili analitički sastav, naveden u
stupcu 4 Priloga 2. ovoga Pravilnika, proizvođač mora izraditi točnu oznaku
(točan naziv sastojka, životinjsku vrstu ili ciljani dio životinje) temeljem
koje je moguće ocijeniti sukladnost hrane za životinje s posebnim hranidbenim
potrebama s odgovarajućom osnovnom hranidbenom karakteristikom.
4. Kada se prema stupcu 4 Priloga 2. ovoga Pravilnika mora navesti tvar prisutna
u prirodnom obliku, koja je istovremeno i odobreni dodatak hrani za životinje i
ako se izražava pojmom: »Ukup­ni«, označeni (deklarirani) sadržaj mora se
odnositi na zbrojenu količinu prirodno prisutne tvari i dodane kao odobreni
dodatak.
5. Kada se koristi tvar ili dodatak hrani za životinje odnosno kada je njihova
količina povećana, s ciljem postizanja posebnog hranidbenog učinka, obvezno je
njihovo označavanje ako je u stupcu 4 Priloga 2. ovoga Pravilnika naveden pojam
»ako je dodano«.
6. Količinski mora biti izražen analitički sastav prilikom označavanja
(deklariranja) kako je navedeno u stupcu 4 Priloga 2. ovoga Pravilnika.
7. Preporučeno trajanje korištenja navedeno u stupcu 5 Priloga 2. ovoga
Pravilnika određuje rok u kojem se očekuje postizanje hranidbenog učinka.
Proizvođači mogu odrediti preciznije vrijeme korištenja, unutar navedenog.
8. Kada je hrana za životinje namijenjena za više posebnih hranidbenih učinaka,
mora udovoljavati svakom pripadajućem dijelu Priloga 2. ovoga Pravilnika.
9. U slučaju dopunskih krmnih smjesa za životinje s posebnim hranidbenim
potrebama, mora se u uputi za korištenje na oznaci (deklaraciji) ili privjesnici
povezanoj s ambalažom navesti upute za pripremu dnevnog obroka.

PRILOG 2.

POPIS NAMJENA

|  |  |  |  |  |  |
| --- | --- | --- | --- | --- | --- |
| Posebni hranidbeni učinak | Osnovne hranidbene karakteristike | Vrsta ili kategorija životinja | Podatci o označavanju | Preporuka o trajanju korištenja | Ostali zahtjevi |
| 1 | 2 | 3 | 4 | 5 | 6 |
| Potpora radu bubrega u slučaju kronične bubrežne insuficijencije (1) | Niska razina fosfora te ograničena razina bjelančevina ali koje su visoke kvalitete | Psi i mačke | – Izvor(i) bjelančevina  – Kalcij  – Fosfor | Početno do 6 mjeseci(2) | Na pakiranju, kontejneru ili oznaci navesti: »Preporuča se prije korištenja ili produženja korištenja, zatražiti savjet veterinara.« |
| Potpora radu bubrega u slučaju kronične bubrežne insuficijencije (1) | Niska razina fosfora te ograničena razina bjelančevina ali koje su visoke kvalitete | Psi i mačke | – Kalij  – Natrij  – Sadržaj esencijalnih masnih kiselina (ako su dodane) | Početno do 6 mjeseci(2) | Navesti u uputi o korištenju: »Voda mora biti stalno dostupna.« |
| Otapanje struvitnih kamenaca(3) | Svojstvo zakiseljavanja mokraće, niska razina magnezija te ograničena razina bjelančevina ali visoko kvalitetnih | Psi | – Izvor(i) bjelančevina  – Kalcij  – Fosfor  – Natrij  – Magnezij  – Kalij  – Kloridi  – Sumpor  – Tvari koje zakiseljavaju mokraću | 5 do 12 tjedana | Navesti u uputi o korištenju: »Voda mora biti stalno dostupna.«  Na pakiranju, oznaci (deklaraciji) navesti: »Preporuča se prije korištenja, zatražiti savjet veterinara.« |
|  | Svojstvo zakiseljavanja mokraće i niska razina magnezija | Mačke | – Kalcij  – Fosfor  – Natrij  – Magnezij  – Kalij  – Kloridi  – Sumpor  – Ukupni taurin  – Tvari koje zakiseljavaju mokraću |  |  |
| Sprječavanje ponovnog nastanka struvitnih kamenaca(3) | Svojstvo zakiseljavanja mokraće i umjerena razina magnezija | Psi i mačke | – Kalcij  – Fosfor  – Natrij  – Magnezij  – Kalij  – Kloridi  – Sumpor  – Tvari koje zakiseljavaju mokraću | Do 6 mjeseci | Na pakiranju, oznaci (deklaraciji) navesti: »Preporuča se prije korištenja, zatražiti savjet veterinara.« |
| Sprječavanje nastanka uratnih kamenaca | Niska razina purina te niska razina bjelančevina ali visoko kvalitetnih | Psi i mačke | – Izvor(i) bjelančevina | Do 6 mjeseci ili doživotno u slučajevima ireverzibilnog poremećaja metabolizma mokraćne kiseline | Na pakiranju, oznaci (deklaraciji) navesti: »Preporuča se prije korištenja, zatražiti savjet veterinara.« |
| Sprječavanje nastanka oksalatnih kamenaca | Niska razina kalcija, niska razina D vitamina te svojstvo zaluživanja mokraće | Psi i mačke | – Fosfor  – Kalcij  – Natrij  – Magnezij  – Kalij  – Kloridi  – Sumpor  – Ukupni D vitamin  – Hidroksiprolin  – Tvari koje zalužuju mokraću | Do 6 mjeseci | Na pakiranju, oznaci (deklaraciji) navesti: »Preporuča se prije korištenja, zatražiti savjet veterinara.« |
| Sprječavanje nastanka cistinskih kamenaca | Niska razina bjelančevina, umjerena razina sumpora i aminokiselina te svojstvo zalužavanja mokraće | Psi i mačke | – Ukupne tio-aminokiseline  – Natrij  – Kalij  – Kloridi  – Sumpor  – Tvari koje zalužuju mokraću | Početno do 1 godinu | Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.« |
| Sprječavanje nesnošljivosti na sastojke i hranjive tvari(4) | – Odabrani izvor(i) bjelančevina  i/ili | Psi i mačke | – Izvor(i) bjelančevina  – Sadržaj esencijalnih masnih kiselina (ako su dodane) | 3 – 8 tjedana: ukoliko znaci nesnošljivosti iš­čeznu, ovom se hranom za životinje može hraniti neograničeno dugo |  |
|  | – Odabrani izvor(i) ugljikohidrata |  | – Izvor(i) ugljikohidrata   – Sadržaj esencijalnih masnih kiselina (ako su dodane) |
| Sprječavanje akutnih poremećaja resorpcije u crijevima | Povećana razina elektrolita i lako probavljivih tvari | Psi i mačke | – Lako probavljivi sastojci, a prema potrebi i način njihove prerade  – Natrij  – Kalij  – Izvor(i) sluzi (ako su dodane) | 1 – 2 tjedna | Na pakiranju, kontejneru ili oznaci navesti:  – »U razdoblju oporavka od akutnog proljeva.«  – »Preporuča se prije korištenja, zatražiti savjet veterinara.« |
| Uravnoteženje hranjivih tvari pri maldigestiji(5) | Lako probavljivi sastojci te niska razina masti | Psi i mačke | – Lako probavljivi sastojci, a prema potrebi i način njihove prerade | 3 do 12 tjedana, a doživotno u slučajevima kronične insuficijencije gušterače | Na pakiranju, oznaci (deklaraciji) navesti: »Preporuča se prije korištenja, zatražiti savjet veterinara.« |
| Potpora radu srca u slučaju kronične srčane insuficijencije | Niska razina natrija te povećan omjer kalij/natrij | Psi i mačke | – Natrij  – Kalij  – Magnezij | Početno do 6 mjeseci | Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.« |
| Regulacija opskrbe glukozom (*Diabetes mellitus*) | Niska razina ugljikohidrata koji brzo otpuštaju glukozu | Psi i mačke | – Izvor(i) ugljikohidrata   – Postupak prerade ugljikohidrata  – Škrob  – Ukupni šećer  – Fruktoza (ako je dodana)  – Sadržaj esencijalnih masnih kiselina (ako su dodane)  – Izvor(i) kratko- i srednje-lančanih masnih kiselina (ako su dodane) | Početno do 6 mjeseci | Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.« |
| Potpora jetrenim funkcijama u slučaju kroničnih bolesti jetre | Visoko kvalitetne bjelančevine, umjerena razina bjelančevina, visoka razina esencijalnih masnih kiselina te visoka razina lako probavljivih ugljikohidrata | Psi | – Izvor(i) bjelančevina  – Sadržaj esencijalnih masnih kiselina  – Lako probavljivi ugljikohidrati, a prema potrebi i način njihove prerade  – Natrij  – Ukupni bakar | Početno do 6 mjeseci | Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.«  Navesti u uputi o korištenju: »Voda mora biti stalno dostupna.« |
|  | Visoko kvalitetne bjelančevine, umjerena razina bjelančevina, visoka razina esencijalnih masnih kiselina | Mačke | – Izvor(i) bjelančevina  – Sadržaj esencijalnih masnih kiselina  – Natrij  – Ukupni bakar | Početno do 6 mjeseci | Na pakiranju, kontejneru ili oznaci navesti: »Preporuča se prije korištenja ili produženja korištenja, zatražiti savjet veterinara.«  Navesti u uputi o korištenju: »Voda mora biti stalno dostupna.« |
| Regulacija metaboliz­ma lipida u slučajevima hiperlipidemije | Niska razina masti i visoka razina esencijalnih masnih kiselina | Psi i mačke | – Sadržaj esencijalnih masnih kiselina  – Sadržaj n-3 masnih kiselina (ako su dodane) | Početno do 2 mjeseca | Na pakiranju, kontejneru ili oznaci navesti: »Preporuča se prije korištenja ili produženja korištenja, zatražiti savjet veterinara.« |
| Smanjenje razine bakra u jetri | Niska razina bakra | Psi | – Ukupni bakar | Početno do 6 mjeseci | Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.« |
| Smanjenje prekomjerne tjelesne mase | Niska razina energije | Psi i mačke | – Energetska vrijednost | Dok se ne postigne željena tjelesna masa | U uputi o korištenju navesti odgovarajući dnevni obrok |
| Oporavak(6) | Visoka razina energije, visoka koncentracija esencijalnih i visoko probavljivih hranjivih tvari | Psi i mačke | – Visoko probavljivi sastojci, a prema potrebi i način njihove prerade  – Energetska vrijednost   – Sadržaj n-3 i n-6 masnih kiselina (ako su dodane) | Do oporavka | Ako se hrana daje sondom, na pakiranju, oznaci (deklaraciji) navesti: »Davati pod nadzorom veterinara.« |
| Potpora koži u slučajevima dermatoza ili prekomjernog gubitka dlaka | Visoka razina esencijalnih masnih kiselina | Psi i mačke | – Sadržaj esencijalnih masnih kiselina | Do 2 mjeseca | Na pakiranju, oznaci (deklaraciji) navesti: »Preporuča se prije korištenja, zatražiti savjet veterinara.« |
| Smanjenje rizika pojave mliječne groznice | – Niska razina kalcija | Mliječne krave | – Kalcij  – Fosfor  – Magnezij | 1 do 4 tjedna prije teljenja | U uputi o korištenju naznačiti: »Prestati hraniti nakon teljenja.« |
|  | i/ili |  |  |  |  |
|  | – Uzak omjer kationa/aniona |  | – Kalcij  – Fosfor  – Natrij  – Kalij  – Kloridi  – Sumpor |  |  |
| Smanjenje rizika pojave ketoze(7), (8) | Izvori energije bogati prekursorima glukoze | Mliječne krave i ovce | – Sastojci koji služe kao izvori energije bogati prekursorima glukoze  – Propan-1,2-diol (ako je dodan kao prkursor glukoze)  – Glicerol (ako je dodan kao prekursor glukoze) | 3 do 6 tjedana nakon teljenja(9)  Posljednjih 6 tjedana prije telenja i prva 3 tjedna poslije janjenja(10) |  |
| Smanjenje rizika pojave pašne tetanije (hipomagnezijemije) | Visoka razina magnezija, lako probavljivi ugljikohidrati, umjerena razina bjelančevina i niska razina kalija | Preživači | – Škrob  – Ukupni šećer  – Magnezij  – Natrij  – Kalij | 3 do 10 tjedana tijekom razdoblja brzog rasta trava | U uputama o korištenju dati upute o uravnoteženom dnevnom obroku s posebnom pažnjom na uključivanje vlaknastih sirovina i sirovina s lako dostupnim izvorima energije.  U slučaju hrane za ovce na pakiranju, oznaci (deklaraciji) navesti: »Osobito za rasplodne ovce u laktaciji«. |
| Smanjenje rizika pojave acidoze | Niska razina brzo fermentirajućih ugljikohidrata i visoki puferni kapacitet | Preživači | – Škrob  – Ukupni šećer | Najviše 2 mjeseca(11) | U uputama o korištenju dati smjernice o uravnoteženom dnevnom obroku s posebnom pažnjom na uključivanje vlaknastih sirovina i sirovina s brzo fermentirajućim izvorima ugljikohidrata.  U slučaju hrane za mliječne krave, na pakiranju, oznaci (deklaraciji) navesti: »Osobito za visoko mliječne krave.«  U slučaju hrane za tov preživača, na pakiranju, kontejneru ili oznaci navesti: »Osobito za intenzivnu hranidbu….«(12) |
| Očuvanje ravnoteže vode i elektrolita | Pretežno elektroliti i lako resorptivni ugljikohidrati | Telad  Prasad  Janjad  Jarad  Ždrjebad | – Izvor(i) ugljikohidrata  – Natrij  – Kalij  – Kloridi | 1 do 7 dana (1 do 3 dana u slučaju isključive hranidbe s ovom hranom za životinje) | Na pakiranju, oznaci (deklaraciji) navesti:  »U slučajevima opasnosti, tijekom razdoblja ili oporavka od probavnih poremećaja (proljeva).«  »Preporuča se prije korištenja, zatražiti savjet veterinara.« |
| Smanjenje rizika od pojave mokraćnih kamenaca | Niska razina fosfora i magnezija te svojstvo zakiseljavanja mokraće | Preživači | – Kalcij  – Fosfor  – Natrij  – Magnezij  – Kalij  – Kloridi  – Sumpor  – Tvari koje zakiseljavaju mokraću | Do 6 tjedana | Na pakiranju, oznaci (deklaraciji) navesti:  – »Osobito za intenzivnu hranidbu mladih životinja.«  – Navesti u uputi o korištenju: »Voda mora biti stalno dostupna.« |
| Smanjenje reakcije na stres | Visoka razina magnezija | Svinje | – Magnezij | 1 do 7 dana | Dati upute u slučajevima kada se preporuča korištenje ove hrane |
|  | i/ili |  |  |  |  |
|  | Lako probavljive sirovine |  | – Lako probavljive sirovine, a prema potrebi i način njihove prerade   – Sadržaj n-3 masnih kiselina (ako su dodane) |  |  |
| Uspostava fiziološke probave | Nizak puferni kapacitet i lako probavljive sirovine | Prasad | – Lako probavljive sirovine, a prema potrebi i način njihove prerade  – Puferni kapacitet  – Izvor(i) adstrigenata (ako su dodani)  – Izvor(i) sluzi (ako je dodana) | 2 do 4 tjedna | Na pakiranju, oznaci (deklaraciji)navesti: »U slučajevima opasnosti od probavnih poremećaja, tijekom poremećaja ili tijekom oporavka od probavnih poremećaja.« |
|  | Lako probavljive sirovine | Svinje | – Lako probavljive sirovine, a prema potrebi i način njihove prerade  – Izvor(i) adstrigenata (ako su dodani)  – Izvor(i) sluzi (ako je dodana) |  |  |
| Smanjenje opasnosti od pojave začepa | Tvari koje potiču motilitet crijeva | Krmače | – Tvari koje potiču motilitet crijeva | 10 do 14 dana prije prašenja te 10 do 14 dana nakon prašenja |  |
| Smanjenje opasnosti od pojave sindroma masne jetre | Niska razina energije uz visok udio metaboličke energije iz lipida te visoka razina poli-nezasićenih masnih kiselina | Nesilice | – Energetska vrijednost  – Udio metaboličke energije iz lipida  – Sadržaj poli-nezasićenih masnih kiselina | Do 12 tjedana |  |
| Uravnoteženje hranjivih tvari pri malapsorp­ciji | Niska razina zasićenih masnih kiselina i visoka razina vitamina topivih u mastima | Perad, osim gusaka i golubova | – Udio zasićenih masnih kiselina u ukupnim masnim kiselinama  – Ukupni vitamin A  – Ukupni vitamin D  – Ukupni vitamin E  – Ukupni vitamin K | Tijekom prva 2 tjedna nakon valenja pilića |  |
| Uravnoteženje hranjivih tvari prilikom kroničnog smanjenja funkcije tankog crijeva | Ugljikohidrati, bjelančevine i masti visoke predcekalne probavljivosti | Kopitari(13) | – Izvor(i) predcekalno visoko probavljivih ugljikohidrata, bjelančevina i masti, a prema potrebi i način njihove prerade | Početno do 6 mjeseci | Dati upute o slučajevima kada se preporuča korištenje ove hrane za životinje i načinu na koji se hrana daje uz napomenu da se dnevno daje u većem broju manjih obroka.  Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.« |
| Uravnoteženje hranjivih tvari prilikom kroničnog smanjenja funkcije debelog crijeva | Lako probavljiva vlaknina | Kopitari | – Izvor(i) vlaknine  – Sadržaj n-3 masnih kiselina (ako su dodane) | Početno do 6 mjeseci | Dati upute o slučajevima kada se preporuča korištenje ove hrane za životinje i načinu na koji se hrana daje.  Na pakiranju, kontejneru ili oznaci navesti: Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.« |
| Smanjenje reakcije na stres | Lako probavljive sirovine | Kopitari | – Magnezij   – Lako probavljive sirovine, a prema potrebi i način njihove prerade   – Sadržaj n-3 masnih kiselina (ako su dodane) | 2 do 4 tjedna | Dati upute u kojim se točno slučajevima preporuča korištenje ove hrane za životinje |
| Nadoknada elektrolita u slučaju njihovog gubitka znojenjem | Pretežno elektroliti i lako resorptivni ugljikohidrati | Kopitari | – Kalcij  – Natrij  – Magnezij  – Kalij  – Kloridi  – Glukoza | 1 do 3 dana | Dati upute o slučajevima kada se preporuča korištenje ove hrane za životinje.  Kada ova hrana za životinje čini značajan udio dnevnog obroka, dati upute s ciljem sprječavanja stanja nastalih različitim osobinama hrane za životinje.  Navesti u uputi o korištenju: »Vo­da mora biti stalno dostupna.« |
| Oporavak | Visoka razina esencijalnih i lako probavljivih hranjivih tvari | Kopitari | – Lako probavljivi sastojci, a prema potrebi i način njihove prerade   – Sadržaj n-3 i n-6 masnih kiselina (ako su dodane) | Do postizanja oporavka | Dati upute o slučajevima kada se preporuča korištenje ove hra­ne.  Ako se hrana daje sondom, na pakiranju, oznaci (deklaraciji) navesti: »Davati pod nadzorom veterinara.« |
| Potpora jetrenim funkcijama u slučaju kronične insuficijencije jetre | Niska razina bjelančevina koje moraju biti visoke kvalitete te visoko probavljivi ugljikohidrati | Kopitari | – Izvor(i) bjelančevina i vlaknine  – Visoko probavljivi ugljikohidrati, a prema potrebi i način njihove prerade  – Metionin  – Kolin  – Sadržaj n-3 masnih kiselina (ako su dodane) | Početno do 6 mjeseci | Dati upute o slučajevima kada se preporuča korištenje ove hrane za životinje i o načinu na koji se hrana daje uz napomenu da se dnevno daje u većem broju manjih obroka.  Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.« |
| Potpora radu bubrega u slučaju kronične bubrežne insuficijencije | Niska razina fosfora te niska razina bjelančevina ali visoko kvalitetnih | Kopitari | – Izvor(i) bjelančevina  – Kalcij  – Fosfor  – Kalij  – Magnezij  – Natrij | Početno do 6 mjeseci | Na pakiranju, oznaci (deklaraciji) navesti: »Preporuča se prije korištenja ili produženja korištenja, zatražiti savjet veterinara.«  Navesti u uputi o korištenju: »Voda mora biti stalno dostupna.« |

(1) Prema potrebi, proizvođač može preporučiti korištenje i u
slučajevima privremene insuficijencije bubrega.
(2) Ako je namijenjeno hranidbi u slučajevima privremene insuficijencije
bubrega, tada je trajanje korištenja 2 do 4 tjedna.
(3) U slučaju hrane za mačke dopušteno je navesti »bolesti donjeg urinarnog
trakta kod mačaka« ili »urološki sindrom mačaka F.U.S.« kao poseban hranidbeni
učinak.
(4) U slučaju hrane za životinje sa specifičnim nesnošljivostima, može uputa o
specifičnoj nesnošljivosti zamijeniti »sastojke i hranjive tvari«.
(5) Proizvođač može nadopuniti uputu »egzokrina insuficijencija gušterače«.
(6) U slučaju hrane za mačke, proizvođač može uputu nadopuniti sa »Jetrena lipidoza mačaka«.
(7) Izraz »ketoza« može se zamijeniti izrazom »acetonemija«.
(8) Proizvođač može preporučiti korištenje hrane za životinje prilikom oporavka
od ketoze.
(9) U slučaju hrane za mliječne krave.
(10) U slučaju hrane za ovce.
(11) U slučaju hrane za mliječne krave: »Najviše do 2 mjeseca od početka
laktacije.«
(12) Navesti vrstu i kategoriju preživača.
(13) Kod hrane pripremljene za hranidbu isključivo starih životinja (lako
probavljive sirovine), obavezno se uz vrstu ili kategoriju životinje, navodi i
»za stare životinje«.

Pravilnik, NN 35/2008-1216
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)